"መንእሰይ፡ ነቶም ሽማግለታት ብኽብሪ ሰንዩ፡ ስልጣን ክቆፃፀር ኣለዎ" እንተኾነ፡ እንክጅመር ጠጠው ንዝበላሉ ዕላማ ኣይውዓላን፣ ህዝቢ ክውንነን ኣይተገበረን፡ ናይ ብዙሓት መናእሰይን ሙሁራትን ትግራይ ግምጋምን ጎስጓስን ኮይኑ ዘሊቑ። ዝተፈላለየ ናይ ስነ ሓሳብን ሞገትን ጸቕጢ ክበጽሖ ዝጸንሐ መንግስቲ ትግራይ ድማ፡ ኣብ ቀረባ እዋን ተጸዋዕነት እዘን ትካላት፡ ንባይቶ ወከልቲ ህዝቢ እቲ ክልል ክኸውን ኣጽዲቑ ይርከብ። ሕቶ መንእሰይን ጸቕጢ መንግስቲ ፌደራልን ንዝሓለፉ ዓማውቲ፡ ብዙሓት መናእሰይ ትግራይን ካልኦት ግዱሳትን፡ ኣብ ዙርያ ትእምት ነኺሶም ይጉስጉሱ ነይሮም። መምህር ዩኒቨርሲቲ ወልቂጤ፡ ሃያሉ ጎደፋይን ዓብለሎም መለስን፡ ብቕድሚት ይርቁሑ። ትካላት ትእምት ብሽም ህዝቢ ትግራይ ድላየን እናሰርሓ፡ ኣሰራርሐአን ግልጽነት ዝጎደሎ ኾይኑ መጺኡ'ዩ ዝብል ሙሁር ልምዓታዊ መጽናዕቲ፡ መምህር ዩኒቨርሲቲን ሃያሉ ጎደፋይ፡ ዋንነተን'ውን ብሕጊ ናይቲ ህዝቢ እንከይኾነ ምምጽኡ ይዛረብ። ከም ህዝቢ፡ ፖለቲካውን ቑጠባውን ጉዳያት ሓዊሱ ኣብ ውሽጣዊ ጉዳያቱ'ውን ተጓንዩ ጸኒሑ ብምባል፡ ዋንነት እዘን ትካላት ሓደ ካብ ዝተጓነየሎም ምኻኑ የልዕል። "እተን ትካላት ብሽም ህዝቢ ድልየተን ይሰርሓ፤ ደሓር ግን ኣሰራርሕአን፣ ቦርድን ኣመራርሓን መን ይሸሞም ኣይፍለጥን። ሕዚ ናይቲ ቦርድ ተጸዋዕነት ነቲ ባይቶ ምኻኑ ጽቡቕ [ስጉምቲ] ገይርና ክንወስዶ እንኽእል'ዩ" ኢሉ። እዚ ውሳኔ፡ ዓብዪን ብዙሓት ነገራት ዝፈትሕን'ዩ ኢሉ ዝብገስ ኣቶ ዓብለሎም መለስ ብወገኑ፡ "ከም ሓደ ትግራዋይ ዘገድሰኒ ዝነበረ፡ ዋንነት'ዩ ነይሩ። እዚ ከየዐረኻ፡ ቐጺልካ ዝግበር ነገር ርትዓዊ'ዩ ኢለ ኣይኣምንን" ይብል። ትእምት፡ ኣብ ትግራይ ግብሪ ዝኸፍል ሓድሽ ሃፍታም ኣብ ዘይነበረሉ እዋን'ያ እንትትጣየስ፡ ነቲ ዘሎ ክፍተት ዓቢሳ ቑጠባዊ ስግግር ንክተምጽ'ዩ ነይሩ። ንዝሓለፉ ዓመታት ድማ ዕድል ስራሕ ኣብ ምፍጣር፣ ቴክኖሎጂካዊ ስግግር ኣብ ምምጻእን ዝተፈላለዩ ማሕበራዊ ኣገልግሎት ኣብ ምሃብን ክትነጥፍ ምጽንሓ'ዩ፡ ቤት ጽሕፈት ማእኸል ኢንቨስትመንት ትእምት ዝጠቅስ። ሃብቲ ትካላት ትእምት፡ ቓልሲ ህዝቢ ትግራይ ከም ዝፈጠሮ ዝዝረብ ኮይኑ፡ እቲ ዝፈጥሮ ቑጠባዊ ሃብቲ ድማ ኣብ ማሕበራውን ኢኮኖሚያውን ልምዓት እቲ ህዝቢ ክውዕል፣ ህዝቢ ዝወነን ኾይነን ክዘልቃ'ዩ ነይሩ እቲ ወሳኒ ቁም ነገር። እንተኾነ፡ "እተን ትካላት እናጸንሓ ካልእ ድልየታትን ደርብታትን እናዕበያ'የን መጺአን" ኢሉ ይኣምን ኣቶ ዓብለሎም። እዚ፡ ብዙሕ ሰብ ናብ ናይ ለውጢ ጎስጓስ ማሕበራዊ ሚዲያን ካልኦት ኣማራጽታትን ክኣቱ ከም ዝደፋፍኦ ይገልጽ። መንእሰይን ካልኦት ኣካላትን ዘቕርቡዎም ዝነበሩ ሕቶታት፡ መንግስቲ ኣብ ዙርያ ትእምት ዘሎ ጉዳይ ተጸዋዕነት ናብቲ ባይቶ ክሰግር ከም ዝደፍኡዎ ዝዛረብ መንእሰይ ሃያሉ ድማ፡ እተን ትካላት ስርዓት ክትሕዛ ከም ዝገብር'ዩ ዝገልጽ። "እቲ መንእሰይ ዘቕርቦ ዘሎ ሕቶ፡ ኣብዚ ኣብጺሑዎ'ዩ ኢለ ይኣምን። መንግስቲ ፌደራል ዘለዎ ኩነታት'ውን ምኽንያት ክኸውን ይኸእል'ዩ። መንግስቲ ፌደራል ዝረኸባ እምኒ ናብ ትግራይ ክድርቢ ናይ ምድላይ ዓይነት ኣተሓሳስባ ስለ ዘለዎ'ዩ፡ ናብዚ ኣብጺሑዎ" ኢሉ ይኣምን። ምንጪ ስእሊ, EFFORT መግለጺ ስእሊ, ትካላት ትእምት፡ ውስጣዊ ኣሰራርሓአን ግልጽነት ዝሓረሞ እዩ ተባሂለን'ውን ይንቀፋ። ሓጥያት ትእምት እንታይ'ዩ?
